ไอเอ็นจีเกี่ยงราคาซื้อหุ้นทีเอ็มบีเพิ่มแค่5%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — คลังยันขายหุ้นทีเอ็มบีให้ไอเอ็นจีแค่ 5% ส่วนอีก 21% ถือว่ารอราคาเหมาะสม
แหล่งข่าวจากกระทรวงการคลัง เปิดเผยว่า ผู้บริหารไอเอ็นจีกรุ๊ป ผู้ถือหุ้นธนาคารทหารไทย 25% ได้เข้าพบกับผู้บริหารระดับสูงของกระทรวงการคลัง เพื่อหารือการซื้อหุ้นธนาคารทหารไทยเพิ่มเติมสรุปว่า ทางไอเอ็นจีกรุ๊ปจะซื้อเพิ่มอีก 5% ทำให้หุ้นธนาคารทหารไทยที่กระทรวงการคลังถืออยู่ 26% ลดลงเหลือ 21% ซึ่งกระทรวงการคลังจะถือเก็บไว้และขายกับนักลงทุนที่สนใจในราคาที่ไม่ต่ำกว่าต้นทุนที่กระทรวงการคลังได้มา
“สาเหตุที่ไอเอ็นจีไม่ซื้อทั้งหมด 26% ที่คลังถืออยู่ เนื่องจากไอเอ็นจีซื้อในราคาทุนของกระทรวงการคลังไม่ไหว และติดเงื่อนไขการถือหุ้นเกินตามกฎของการเป็นสมาชิกอียู” แหล่งข่าวเปิดเผย
ก่อนหน้านี้กระทรวงการคลัง มีความต้องการขายหุ้นธนาคารให้กับกลุ่มทางไอเอ็นจีทั้งหมด 26% ซึ่งทางไอเอ็นจีได้แสดงความสนใจ แต่ไม่สามารถถือหุ้นสถาบันการเงินเกิน 35% ตามกฎของการเป็นสมาชิกอียู ซึ่งในตอนแรกทางกลุ่มไอเอ็นจีจะหาพันธมิตรมาซื้อหุ้นเพิ่ม แต่ก็ติดปัญหาเรื่องของราคาซื้อขายหุ้น ที่คลังต้องขายไม่ต่ำกว่าราคาต้นทุนที่ 3.80 บาทต่อหุ้น ซึ่งทางไอเอ็นจีเห็นว่าราคาหุ้นดัง กล่าวในขณะนี้สูงเกินไป เพราะมีราคาสูงถึง 3 เท่า ของมูลค่าที่บันทึกทางบัญชี จึงขอซื้อหุ้นทหารไทยเพียงแค่ 5% ซึ่งหุ้นในส่วนนี้กระทรวงการคลังมีราคาต้นทุนอยู่ที่ 1.40 บาทต่อหุ้น
ทั้งนี้ เมื่อปลายเดือน มิ.ย. 2553 ผู้ถือหุ้นธนาคารทหารไทย ได้ลงมติให้ลดมูลค่าหุ้นที่ตราไว้ (ราคาพาร์) จากหุ้นละ 10 บาท เหลือ 0.95 บาท ทำให้ธนาคารสามารถล้างขาดทุนสะสมกว่า 1 แสนล้านบาท ทำให้ธนาคารสามารถทำกำไรและจ่ายเงินปันผลให้กับผู้ถือหุ้นได้ หลังจากที่ไม่สามารถจ่ายเงินปันผลให้กับผู้ถือหุ้นได้มาเป็นเวลาถึง 10 ปี และถูกผู้ถือหุ้นทวงถามเรื่องนี้มาตลอด
แหล่งข่าวเปิดเผยว่า แม้ว่ากระทรวงการคลังต้องถือหุ้นของธนาคารที่เหลือ 21% แต่นโยบายของนายกรณ์ จาติกวณิช รมว.คลัง ก็ชัดเจนว่าจะขายหุ้นธนาคารพาณิชย์ที่ไม่ใช่ธนาคารที่เป็นยุทธศาสตร์ในการดำเนินนโยบายออกไป เมื่อได้ราคาที่ดีและไม่ต่ำกว่าราคาต้นทุน